Rozhodnutie Komisie
z 25. júla 2000,
ktorým sa mení a dopĺňa príloha IV k smernici Rady 90/539/EHS o podmienkach týkajúcich sa zdravia zvierat, ktorými sa riadi obchod vo vnútri spoločenstva a dovoz hydiny a násadových vajec z tretích krajín a ktorým sa mení a dopĺňa rozhodnutie 96/482/ES, ktorým sa stanovujú podmienky týkajúce sa zdravia zvierat a veterinárne certifikáty pre dovoz hydiny a násadových vajec okrem vtákov skupiny bežcov a ich vajec z tretích krajín, vrátane opatrení týkajúcich sa zdravia zvierat, ktoré sa musia uplatňovať po takomto dovoze
(oznámené pod číslom dokumentu C(2000) 2261)
(Text s významom pre EHP)
(2000/505/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/539/EHS z 15. októbra 1990 o podmienkach týkajúcich sa zdravia zvierat, ktorými sa riadi obchod vo vnútri spoločenstva a dovozy z tretích krajín hydiny a násadových vajec [1], naposledy zmenenú a doplnenú smernicou 1999/90/ES [2], a najmä jej článok 23 ods.1, 24, 26 ods.2 27a a 34,
so zreteľom na smernicu Rady 91/496/EHS z 15. júla 1991, ktorou sa ustanovujú zásady, ktorými sa riadi organizácia veterinárnych kontrol zvierat vstupujúcich do spoločenstva a ktorou sa menia a dopĺňajú smernice 89/662/EHS, 90/425/EHS a 90/675/EHS [3], naposledy zmenenú a doplnenú smernicou 96/43/ES [4], a najmä jej článok 10,
keďže:
(1) Rozhodnutie Komisie 69/482/ES [5], naposledy zmenené a doplnené rozhodnutím 1999/549/ES [6], stanovuje podmienky týkajúce sa zdravia zvierat a veterinárne certifikáty pre dovozy hydiny a násadových vajec okrem vtákov skupiny bežcov a ich vajec z tretích krajín, vrátane opatrení týkajúcich sa zdravia zvierat, ktoré sa musia uplatňovať po takomto dovoze.
(2) Vzhľadom na skúsenosti získané pri uplatňovaní uvedených opatrení sa podmienky, za ktorých sa obchoduje v rámci spoločenstva s jednodňovými kurčatami pochádzajúcimi z násadových vajec, ktoré boli dovezené z tretích krajín, musia upraviť. Takáto úprava musí členským štátom umožniť odosielať jednodňové kurčatá do chovov nachádzajúcich sa v inom členskom štáte, ktoré zabezpečia vykonanie izolácie po dovoze.
(3) Z tohoto dôvodu je nevyhnutné príslušne zmeniť a doplniť vzor certifikátu uvedený v prílohe IV k smernici 90/539/EHS a v rozhodnutí 96/482/ES.
(4) Je nevyhnutné, aby príslušný orgán členského štátu odoslania informoval príslušný orgán konečného miesta určenia jednodňových kurčiat prostredníctvom systému Animo o požiadavkách týkajúcich sa zdravia zvierat súvisiacich s dobou izolácie, ktorá sa musí v takýchto prípadoch uplatňovať.
(5) Keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Vzor 2 prílohy IV smernice 90/539/EHS sa týmto nahrádza prílohou k tomuto rozhodnutiu.
Článok 2
V článku 3 odsek 1 rozhodnutia 96/482/ES sa pridáva tento text:
"Ak jednodňové kurčatá nie sú dochované v tom istom členskom štáte, ktorý dovážal násadové vajcia, budú priamo prepravené a držané v chove určenia uvedenom v bode 9.2 certifikátu o zdravotnom stave zvierat, vzor 2 prílohy IV smernice Rady 90/539/EHS po dobu najmenej troch týždňov odo dňa vyliahnutia."
Článok 3
Toto rozhodnutie sa uplatňuje na zásielky jednodňových kurčiat, certifikované od 1. októbra 2000.
Článok 4
Toto rozhodnutie je adresované členským štátom.
V Bruseli 25. júla 2000